**Europska komisija, Glavna uprava za klimatsku politiku**1049 Bruxelles, Belgija

Za: **gđu Teresu Riberu**, izvršnu potpredsjednicu za čistu, pravednu i konkurentnu tranziciju

**Europska komisija, Glavna uprava za energetiku**1049 Bruxelles, Belgija

Za: **g. Dana Jørgensena**, povjerenika za energetiku i stanovanje

**Naš znak: OIEH-053/2025**

**U Zagrebu, 10. rujna 2025.**

**Predmet: Zajedničko pismo Obnovljivih izvora energije Hrvatske i organizacija SolarPower Europe  
i WindEurope – poziv na djelovanje za zaštitu razvoja energije iz obnovljivih izvora u Hrvatskoj**

Poštovana gđo Ribera, poštovani g. Jørgensen,

obraćamo vam se u ime Obnovljivih izvora energije Hrvatske, zajedno s organizacijama SolarPower Europe i WindEurope, kako bismo istaknuli hitna pitanja i ozbiljnu zabrinutost u vezi sa stanjem u hrvatskom sektoru energije iz obnovljivih izvora.

Za Hrvatsku su trenutačno u tijeku postupci zbog povrede prava EU-a zbog kašnjenja u provedbi direktiva RED II i RED III. Ta kašnjenja, zajedno s odgođenim ažuriranjem Nacionalnog energetskog i klimatskog plana (NECP), odražavaju izostanak jasne politike energetske tranzicije. Europska komisija također je izričito potvrdila zaostajanje Hrvatske na ovom području u svom *Izvješću za Hrvatsku za 2025. godinu*[[1]](#footnote-1).

U trenutku kada EU nastoji ubrzati uvođenje obnovljivih izvora energije, Hrvatska se kreće u suprotnom smjeru: veliki projekti blokirani su godinama, povjerenje investitora je narušeno, a sustavni poremećaji na tržištu uravnoteženja potkopavaju pošteno tržišno natjecanje. Ako se ne poduzmu hitne mjere, milijarde eura planiranih ulaganja u obnovljive izvore energije bit će izgubljene, što će ugroziti i doprinos Hrvatske klimatskim i energetskim ciljevima EU-a za 2030. godinu, kao i konkurentnost njezina gospodarstva.

**Ključni zahtjevi prema Vladi Republike Hrvatske**

Pozivamo vas da od Vlade Republike Hrvatske zatražite da:

* **bez odgode deblokira razvoj projekata** tako da obveže Hrvatsku energetsku regulatornu agenciju na usvajanje jedinične naknade za priključenje do 15. rujna 2025., čime bi se okončala blokada projekata iznad 10 MW (ta je naknada zakonski trebala biti određena još u rujnu 2022. godine);
* **spriječi prebacivanje troškova sustavnih ulaganja u mrežu na investitore** i osigura da se proširenje mreže financira u skladu s načelima EU-a, posebno kada je riječ o prekograničnim projektima i projektima sigurnosti opskrbe;
* **zajamči transparentna i konkurentna tržišta uravnoteženja** tako da ih otvori proizvođačima energije iz obnovljivih izvora, provede obračun odstupanja koji odražava stvarne troškove, i riješi strukturni sukob interesa javnog poduzeća u energetskom sektoru;
* **integrira baterijsko skladištenje energije i elektrifikaciju u nacionalno planiranje**, usklađivanjem hrvatskog NECP-a i desetogodišnjih planova razvoja mreže s klimatskim ciljevima EU-a, te osigura da ulaganja u LNG terminale i plinovode ne potisnu napore za razvoj elektrifikacije.

Ovo nisu apstraktna pitanja. Prevladavajuća pravna nesigurnost već je dovela do povlačenja nekoliko europskih kompanija s hrvatskog tržišta.[[2]](#footnote-2) **Dodatnih 2,5 GW projekata obnovljivih izvora energije bit će napušteno ako se jedinična naknada za priključenje ne odredi do idućeg tjedna**, što će dovesti do daljnje reputacijske štete za Hrvatsku i gubitka povjerenja investitora.

U ožujku 2025. godine, **ministar gospodarstva najavio je da će jedinična naknada za priključenje biti 0 €/kW** te da će se investitorima ponuditi fleksibilni ugovori kako bi se potaknula ulaganja u baterijske kapacitete za skladištenje energije.[[3]](#footnote-3) To se obećanje sada mora ispuniti bez odgađanja.

Proizvođači energije iz obnovljivih izvora isključeni su iz **tržišta uravnoteženja**, dok se ostalim sudionicima na tržištu naplaćuju pretjerani troškovi koje nameće monopolni pružatelj usluga.

Riječ je o ozbiljnom regulatornom neuspjehu. Bez hitne intervencije **Hrvatska će izgubiti planirani portfelj ulaganja u obnovljive izvore energije, dodatno povećati ovisnost svog energetskog sustava o uvozu fosilnih goriva i dovesti u pitanje vlastiti doprinos Europskom zelenom planu.** Stoga pozivamo Europsku komisiju da bez odgode ovo pitanje uputi Vladi Republike Hrvatske te upotrijebi sve raspoložive mehanizme kako bi se osigurala usklađenost s pravom EU-a i politikama EU-a usmjerenima energetskoj sigurnosti i dekarbonizaciji.

Stojimo vam na raspolaganju za daljnju raspravu te smo pripremili detaljan popratni dokument koji dublje razrađuje gore opisane probleme.

1. <https://economy-finance.ec.europa.eu/publications/2025-european-semester-country-reports_en> strana 17. [↑](#footnote-ref-1)
2. [https://montelnews.com/news/statkraft-cites-high-costs-grid-fees-for-croatia-exit](https://montelnews.com/news/76b0b36e-20be-421d-8010-1097a3c51ed2/statkraft-cites-high-costs-grid-fees-for-croatia-exit) [↑](#footnote-ref-2)
3. [https://www.vecernji.hr/vijesti/ante-susnjar](https://www.vecernji.hr/vijesti/ante-susnjar-hrvatska-ce-raditi-na-realizaciji-vlastite-nuklearne-elektrane-1848305) [↑](#footnote-ref-3)